ml en sl en en en en en en en de en en en ml ml ml ml ml ml ml ml ml ml ml ml ml ml ml fr ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
സദ്‌ലക്ഷ്യങ്ങളിലേക്ക് നീളുന്ന മുള്‍വഴികള്‍  | RISALA WEEKLY
To search in site, type your keyword and hit enter
Article · Articles · Issue · Issue 1205 · അഭിമുഖം
ചെറുപ്പം മുതലേ സുന്നി ആദര്‍ശത്തോട് അതിയായ താല്‍പര്യമാണ്. അതിന് വേണ്ടി പ്രവര്‍ത്തിക്കുന്ന വിദ്യാര്‍ത്ഥികളുടെ കൂട്ടായ്മ എന്ന നിലക്ക് എസ് എസ് എഫിനോടും ഈ സ്‌നേഹവും അംഗീകാരവും നിലനിന്നു. ഓതിപ്പഠിക്കാന്‍ വേണ്ടി പുല്ലൂക്കര ഉസ്താദിന്റെ ദര്‍സില്‍ എത്തിച്ചേര്‍ന്നത് ജീവിതത്തിലെ പ്രധാന വഴിത്തിരിവാണ്. പുല്ലൂക്കരയില്‍ ഞാനെത്തും മുമ്പ് തന്നെ എസ് എസ് എഫിന്റെ ഒരു ശാഖ പ്രവര്‍ത്തിക്കുന്നുണ്ടായിരുന്നു. അവിടെ യൂണിറ്റിന്റെ ഓഫീസ് ഉദ്ഘാടനം ചെയ്യപ്പെട്ട ദിവസം, ക്ഷണിക്കപ്പെട്ട നേതാക്കള്‍ എത്താതിരുന്നപ്പോള്‍ ആ സ്‌റ്റേജില്‍ പ്രസംഗിക്കാന്‍ പുല്ലൂക്കര ഉസ്താദിന്റെ നിര്‍ദേശ പ്രകാരം ഞാന്‍ ക്ഷണിക്കപ്പെട്ടു. സാഹിത്യ സമാജങ്ങളില്‍ പള്ളി മുകളില്‍നിന്ന് പ്രസംഗിക്കുന്നത് ഉസ്താദ് ശ്രദ്ധിക്കാറുണ്ട്. അത് കൊണ്ടാകാം ഉസ്താദ് എന്നെ നിര്‍ദേശിച്ചത്. മുതഅല്ലിമായ ഞാന്‍ വേദിയിലേക്ക് പോയി. ഉമര്‍ മൗലവിയുടെ ഖുര്‍ആന്‍ പരിഭാഷയിലെ വാചകങ്ങള്‍ തെറ്റാണെന്ന് സമര്‍ത്ഥിച്ചായിരുന്നു കന്നിപ്രസംഗം. അതിന് ശേഷം നടന്ന എസ് എസ് എഫിന്റെ പുനഃസംഘടനയില്‍ യൂണിറ്റ് മെമ്പറാകുകയും തലശ്ശേരി താലൂക്ക് കൗണ്‍സിലറായി നിയമിക്കപ്പെടുകയും ചെയ്തു. താലൂക്ക് കൗണ്‍സിലറായിരിക്കെ പാനൂരില്‍ തലശ്ശേരി താലൂക്കിന്റെ സമ്മേളനം നടന്നു. പ്രൗഢമായിരുന്നെങ്കിലും കടബാധ്യത വന്നത് ചിലര്‍ക്ക് ഭാരമായി. അടുത്ത വാര്‍ഷിക കൗണ്‍സിലില്‍ നാലോ അഞ്ചോ പേര്‍ മാത്രമേ എത്തിച്ചേര്‍ന്നുള്ളൂ. വന്നവരെ ഉള്‍പ്പെടുത്തി കമ്മിറ്റി പുനഃസംഘടിപ്പിക്കേണ്ടിവന്നു. റശീദ് ദാരിമി പ്രസിഡന്റും ഞാന്‍ ജന.സെക്രട്ടറിയും അസീസ് വെളിയമ്പ്ര ട്രഷററുമായി തെരഞ്ഞെടുക്കപ്പെട്ടു. ജലാലൈനി, മഹല്ലി തുടങ്ങിയ കിതാബുകള്‍ ആരംഭിക്കുന്നതോടെ തന്നെ പത്തും ഇരുപതും ദിവസങ്ങള്‍ തുടര്‍ച്ചയായി മതപ്രഭാഷണങ്ങള്‍ നടത്തുന്ന സാഹചര്യങ്ങളുമുണ്ടായി. കൂട്ടത്തില്‍ ഒരുദിവസം എസ് എസ് എഫിനെ സഹായിക്കണമെന്നാവശ്യപ്പെട്ട് സദസ്സില്‍നിന്ന് കിട്ടുന്നത് കയ്യില്‍ വാങ്ങും.
വഅളിന് പോകുന്നിടത്തെല്ലാം അവിടുത്തെ വിദ്യാര്‍ത്ഥികളെ ഒരുമിച്ചുകൂട്ടും. സുന്നത്ത് ജമാഅത്തിന്റെ ആദര്‍ശങ്ങള്‍ പഠിപ്പിക്കും. യൂണിറ്റ് കമ്മിറ്റി രൂപീകരിക്കും. ഒഴിവ് സമയങ്ങളില്‍ പലയിടങ്ങളിലേക്ക് പോയി കുട്ടികളെ ഒരുമിച്ചുകൂട്ടി ക്ലാസുകള്‍ നല്‍കും. സുന്നി ആശയ പ്രചാരകരാക്കി മാറ്റും. അവിടെയെല്ലാം യൂണിറ്റ് കമ്മിറ്റികള്‍ രൂപീകരിക്കും. ആദ്യകാലത്ത് സാമ്പത്തികം ഒരു പ്രശ്‌നമായിരുന്നു. വഅളിലെ സഹായാഭ്യര്‍ത്ഥനക്ക് പുറമെ മൊബൈല്‍ ബുക്ക് സ്റ്റാള്‍ വഴിയും വരുമാനം കണ്ടെത്താന്‍ ശ്രമിച്ചു. രിസാലയുടെ കലണ്ടറും ഡയറിയും ചുമലിലേറ്റി ബസ്സില്‍ കയറിയും നടന്നും വേദികളിലെത്തും. ഞാന്‍ പ്രസംഗിക്കുന്നിടത്ത് വില്‍പന നടത്താന്‍ പലപ്പോഴും ഖാലിദുണ്ടാകും. അല്ലെങ്കില്‍ സജീവ പ്രവര്‍ത്തകരായ മദ്‌റസാ മുഅല്ലിമുകളില്‍ ഒരാളുണ്ടാകും. ഖാലിദ് പ്രസംഗിക്കുന്നിടത്ത് ഞാന്‍ വില്‍പനക്കാരനാകും. വെള്ളിയാഴ്ച ദിവസങ്ങളില്‍ പല പള്ളികളിലും ജുമുഅക്ക് ശേഷം വഅള് പറഞ്ഞ് സംഘടനക്കുവേണ്ടി പണം സമാഹരിച്ചിട്ടുണ്ട്. നേരത്തെ ഉണ്ടായിരുന്ന കടങ്ങള്‍ ഇങ്ങനെയാണ് വീട്ടാന്‍ സാധിച്ചത്.
ആയിടക്ക് താലൂക്ക് ഘടകത്തിന്ന് തലശ്ശേരി ഒരു ആസ്ഥാനം വേണമെന്ന ചര്‍ച്ചയുണ്ടായി. അവിടെ ഒരു മുറിയെടുത്ത് ഗാലക്‌സി ബുക്ക് സ്റ്റാള്‍ തുടങ്ങി. പ്രവര്‍ത്തകര്‍ക്ക് സംഗമിക്കാനുള്ള ഇടമായിരുന്നു ഇത്. പലരില്‍നിന്നും പതിനായിരം രൂപ വീതം ഷെയര്‍ വാങ്ങിയും കയ്യിലുള്ള സംഖ്യ ചെലവഴിച്ചുമാണ് ബുക്ക് സ്റ്റാള്‍ തുടങ്ങിയത്. ഓക്‌സ്‌ഫോര്‍ഡ് ബുക്‌സ്റ്റാള്‍ എന്ന് പേരുമാറ്റി പ്രവര്‍ത്തിച്ചെങ്കിലും കണക്കെടുത്തപ്പോള്‍ ഭീമമായ നഷ്ടം വന്നു. അത് വിറ്റൊഴിവാക്കി. നഷ്ടങ്ങള്‍ ഞാനും ഖാലിദും സഹിച്ചു. ഷെയറുകാര്‍ക്ക് അവരുടെ മുടക്ക് മുതല്‍ നല്‍കി പിരിച്ചുവിട്ടു.
1985-1986 കാലങ്ങളില്‍ കണ്ണൂര്‍ ജില്ലയുടെ വൈസ്പ്രസിഡന്റായും പിന്നീട് പ്രസിഡന്റായും ഉത്തരവാദിത്വമേല്‍പ്പിക്കപ്പെട്ടു. അഹ്മദ് കെ മാണിയൂര്‍ ആണ് അന്നത്തെ ജന.സെക്രട്ടറി. സംഘടനാ ക്യാമ്പുകളും ക്ലാസുകളുമൊക്കെ സംഘടിപ്പിച്ച് പുതിയ പ്രവര്‍ത്തകരെ കൂടുതലായി പ്രസ്ഥാനരംഗത്തേക്ക് കൊണ്ടുവരുന്നതിനുള്ള ശ്രമങ്ങള്‍ തുടര്‍ന്നു. എറണാകുളം സമ്മേളന സമയമായിരുന്നു അത്. സംഘടനാ രംഗത്ത് സങ്കീര്‍ണതകള്‍ നിറഞ്ഞ കാലം. എല്ലായിടത്തും എതിര്‍പ്പുകളും വിവാദങ്ങളും. ആ സമയത്താണ് ജില്ലാ എസ് എസ് എഫിന്റെ ക്യാമ്പും സമ്മേളനവും കണ്ണൂര്‍ പോലീസ് മൈതാനിയില്‍ അതിവിപുലമായി സംഘടിപ്പിച്ചത്. തളര്‍ത്താനുള്ള ശ്രമങ്ങള്‍ പലഭാഗത്തുനിന്നുമുണ്ടായെങ്കിലും നിരാശരാകാതെ മുന്നോട്ട് നീങ്ങിയപ്പോള്‍ സമ്മേളനം ഭംഗിയായി വിജയിപ്പിച്ചെടുക്കാന്‍ സാധിച്ചു.
പ്രവര്‍ത്തകരില്‍ ആദര്‍ശ ബോധം ഉണ്ടാക്കാനാണ് കൂടുതലായി ശ്രമിച്ചത്. അതിനുതകുന്ന നിശാക്യാമ്പുകള്‍ ഇടക്കിടെ നടത്തുമായിരുന്നു. നിരന്തര ക്ലാസുകളും സംഗമങ്ങളും നടക്കും. പ്രസംഗ പരിശീലനത്തിനായി സ്പീക്കേഴ്‌സ് ഫോറമുണ്ടാക്കി. അന്ന് പരിശീലനത്തില്‍ പങ്കെടുത്ത പലരും പിന്നീട് നല്ല പ്രഭാഷകരായി മാറിയിട്ടുണ്ട്. ക്യാമ്പുകളില്‍നിന്നായിരുന്നു പ്രവര്‍ത്തകര്‍ക്ക് ഊര്‍ജം നല്‍കിയിരുന്നത്.
ജില്ലാ സമ്മേളനത്തിനുപുറമെ പഴശ്ശി ഡാം പ്രൊജക്ട് സൈറ്റില്‍ സംഘടിപ്പിച്ച ക്യാമ്പ് പ്രവര്‍ത്തകരെ വളരെയധികം ആകര്‍ഷിച്ചിരുന്നു. അതില്‍ പങ്കെടുത്തവരിലധികവും നേതൃനിരയിലേക്ക് വളര്‍ന്നിട്ടുണ്ട്. രാത്രി വിശ്രമിക്കാന്‍ പായ പോലും കിട്ടാതെ പ്രയാസപ്പെട്ടിരുന്ന പ്രവര്‍ത്തകര്‍ക്ക് കൂടുതല്‍ ആവേശമാണുണ്ടായത്. കേരളത്തില്‍ ശരീഅത്ത് വിവാദം കൊടുമ്പിരി കൊള്ളുന്ന കാലമായിരുന്നു അത്. ജില്ലയിലെ പ്രധാന കേന്ദ്രങ്ങളിലും ഗ്രാമങ്ങളിലുമെല്ലാം ഓടിനടന്ന് ശരീഅത്തിന്റെ പ്രസക്തിയും പ്രാധാന്യവും വിവരിച്ച് പ്രഭാഷണങ്ങള്‍ സംഘടിപ്പിച്ചു. തല്‍ഫലമായി ഒരുപാട് യൂണിറ്റികള്‍ പുതുതായി രൂപപ്പെട്ടു.
ഖാലിദ്, അസീസ് വെളിയമ്പ്ര, സലാം പാപ്പിനിശ്ശേരി അലി മാക്കൂല്‍പീടിക, അഹ്മദ് കെ മാണിയൂര്‍, അലി മൊഗ്രാല്‍, റശീദ് ദാരിമി, റഹീം പാനൂര്‍, ഇസ്ഹാഖ് വട്ടന്നൂര്‍, ഹഖീം സഅദി, സിദ്ദീഖ് ചാമശേരി തുടങ്ങിയ കുറെ സഹപ്രവര്‍ത്തകരുടെ ഒരുമയുള്ള പ്രവര്‍ത്തനകാലമായിരുന്നു അത്.
മര്‍കസില്‍ പഠിക്കുന്ന കാലത്താണ് സംസ്ഥാന കമ്മിറ്റിയിലെത്തുന്നത്. വണ്ടൂര്‍ അബ്ദുറഹ് മാന്‍ ഫൈസി പ്രസിന്റും ഞാന്‍ വൈസ് പ്രസിഡന്റുമായി. 1989-90കളിലാണിത്. പിന്നീട് സംസ്ഥാന പ്രസിഡന്റായി നിയോഗിക്കപ്പെട്ടു.
ഇന്നത്തെ സംവിധാനമൊന്നുമില്ലെങ്കിലും ഭദ്രതയോടെയും സൂക്ഷ്മതയോടെയുമായിരുന്നു പ്രവര്‍ത്തനങ്ങള്‍. നേരത്തെ ധാരണയിലെത്തിയപ്രകാരം സാഹചര്യത്തിനനുസൃതമായി പദ്ധതികള്‍ തയാറാക്കും. ആ കാലത്താണ് എസ് എസ് എഫ് സംസ്ഥാന ഘടകത്തിന് സ്വന്തമായി ഓഫീസ് ആലോചിക്കുന്നത്. നേരത്തെ മലപ്പുറത്തായിരുന്നു സംസ്ഥാന കാര്യാലയം. അവിടെനിന്ന് ഇറങ്ങിപ്പോകാന്‍ പറഞ്ഞു. അങ്ങനെയാണ് സ്വന്തമായി ഓഫീസ് എന്ന ആശയം ശക്തിപ്രാപിക്കുന്നത്. ഇതിനുവേണ്ടി കോഴിക്കോട് ടൗണില്‍ നിരവധി സ്ഥലങ്ങള്‍ അന്വേഷിച്ചു. മര്‍കസില്‍നിന്ന് അസ്വ്‌റിന് ശേഷം കോഴിക്കോട് വരും. ചിലയിടങ്ങളില്‍ കയറിയിറങ്ങി മഗ് രിബിന് മുമ്പ് തിരികെയെത്തും. ജി അബൂബക്കര്‍ സാഹിബും കെ എം എ റഹീം സാഹിബുമായിരകുന്നു കൂട്ട്. ഇപ്പോള്‍ സംസ്ഥാന ഓഫീസ് സ്റ്റുഡന്റ് സെന്റര്‍ നില്‍ക്കുന്ന മൂന്ന് സെന്റ് അങ്ങനെ കണ്ടെത്തിയതാണ്. എല്ലാ നേതാക്കളും പ്രവര്‍ത്തകരും ഒന്നിച്ചുനിന്ന് അധ്വാനിച്ചതിന്റെ ഫലമാണ് സ്റ്റുഡന്റ്‌സ് സെന്റര്‍.
സുന്നികള്‍ക്ക് വിലാസം കുറഞ്ഞ പ്രദേശമായിരുന്നു അരീക്കോട്. അവിടെ ആദര്‍ശരംഗം ശക്തിപ്പെടുത്തുക എന്ന ആഗ്രഹത്തോടെയാണ് മജ്മഅ് സംസ്ഥാനകമ്മിറ്റിക്ക് കീഴില്‍ തന്നെ സ്ഥാപിക്കാന്‍ തീരുമാനിച്ചത്. പൊന്നാനിയിലും തര്‍ബിയത്തിലുമൊക്കെ പഠിച്ച് സര്‍ട്ടിഫിക്കറ്റ് നേടി പുറത്തിറങ്ങുന്നവര്‍ക്ക് കൂടുതല്‍ പഠന സൗകര്യമൊരുക്കാനാണ് ഇരിങ്ങല്ലൂരിലെ മജ്മഅ് തുടങ്ങിയത്. മജ്മഉകള്‍ അതിന്റെ രൂപീകരണ ലക്ഷ്യത്തിന്റെ വഴിയില്‍ ഒരുപാട് മുന്നോട്ടുപോയി എന്നതാണ് വാസ്തവം.
ഞാന്‍ സംസ്ഥാന പ്രസിഡന്റായ കാലത്ത് പി കെ അബ്ദുറഹ്മാന്‍ മാസ്റ്ററാണ് ജന.സെക്രട്ടറി. ധിഷണാപാടവമുള്ള വ്യക്തിത്വമാണ് വണ്ടൂര്‍ അബ്ദുറഹ് മാന്‍ ഫൈസി. പ്രാസ്ഥാനിക വളര്‍ച്ചയില്‍ നല്ല പങ്കുവഹിച്ചിട്ടുണ്ട്. അഹ്മദ് കെ മാണിയൂര്‍, എന്‍ അലി അബ്ദുല്ല, സി മുഹമ്മദ് ഫൈസി, കെ എം എ റഹീം സാഹിബ്, വെള്ളില മുഹമ്മദ് ഫൈസി, ഹാമിദ് മാസ്റ്റര്‍ ചൊവ്വ, സൈതലവി ചെങ്ങര, മുഹമ്മദ് ഇബ്‌റാഹിം, ബാദുഷ സഖാഫി തുടങ്ങി സംഘടനക്കുവേണ്ടി സര്‍വ സമര്‍പ്പിതരായ കുറെ സഹപ്രവര്‍ത്തകരുണ്ട്.
എസ് എസ് എഫിന്റെ ആശയങ്ങളിലോ പ്രവര്‍ത്തനങ്ങളിലോ പ്രവര്‍ത്തകരിലോ ഒരുകാലത്തും ഭിന്നതയോ അഭിപ്രായ വ്യത്യാസങ്ങളോ ഉണ്ടായിട്ടില്ല. സമസ്തയിലെ ഭിന്നതകള്‍ രൂപപ്പെടും മുമ്പെ ഒരു സംഭവമുണ്ടായിരുന്നു. സംസ്ഥാന പ്രസിഡന്റിന്റെ രാജിയും ഇറങ്ങിപ്പോക്കും. അന്ന് ലീഗ് രണ്ട് വിഭാഗമായിരുന്നു. ഇന്ത്യന്‍ യൂണിയന്‍ മുസ് ലിം ലീഗും അഖിലേന്ത്യാ ലീഗും. ബഹുമാനപ്പെട്ട പാണക്കാട് സയ്യിദന്മാര്‍ യൂണിയന്‍ ലീഗിനും ബഹു സയ്യിദ് ഉമര്‍ ബാഫഖി തങ്ങളും മറ്റും അഖിലേന്ത്യാ ലീഗിനും നേതൃത്വം നല്‍കി. കക്ഷിരാഷ്ട്രീയങ്ങളോട് കൃത്യമായ അകലം പാലിച്ചാണ് എസ് എസ് എഫ് പ്രവര്‍ത്തിച്ചത്. അന്ന് എസ് എസ് എഫിന്റെ സംസ്ഥാന പ്രസിഡന്റ് ബഹു. ഹൈദരലി തങ്ങളായിരുന്നു. രണ്ട് ലീഗിനെയും ഒരുപോലെ കണ്ട് മുന്നോട്ടുപോകാന്‍ പ്രയാസമായതിനാലാകാം തങ്ങള്‍ രാജിവെച്ചത്. പിന്നീട് സമസ്ത പ്രശ്‌നം വന്നപ്പോള്‍ പോലും മെമ്പര്‍ഷിപ്പുള്ള ഒന്നോ രണ്ടോ പ്രവര്‍ത്തകര്‍ മാത്രമാണ് സംഘടനയില്‍നിന്ന് മാറിനിന്നത്. കെട്ടുറപ്പും ഭദ്രതയുമുള്ള സംഘടനയായി എസ് എസ് എഫ് വളര്‍ന്നു.
ബഹു. ഇ കെ ഹസന്‍ മുസ് ലിയാരുടെ കാലത്ത് തന്നെ സമസ്തയിലെ ഉലമാഇനിടയില്‍ സംഘടനാപരമായ അഭിപ്രായവ്യത്യാസങ്ങള്‍ ഉണ്ടായിരുന്നു. കൂറ്റനാട് കെ വി മുഹമ്മദ് മുസ്‌ലിയാര്‍ ഖുര്‍ആന്‍ പരിഭാഷ ഇറക്കിയത് വലിയ വിവാദമായിരുന്നു. പിന്നീട് പല രൂപേണ ഭിന്നത മൂര്‍ച്ചിച്ചു. സമസ്തയുടെ സ്ഥാപനമായ ജാമിഅ നൂരിയയില്‍നിന്ന് പ്രിന്‍സിപ്പലും സമസ്ത ജനറല്‍ സെക്രട്ടറിയുമായ ഇ കെ അബൂബക്കര്‍ മുസ് ലിയാരെ പുറത്തുചാടിക്കുന്നത് വരെയെത്തി കാര്യങ്ങള്‍. രാഷ്ട്രീയ പാര്‍ട്ടികള്‍ ഒരു നിലക്ക് യോജിച്ചപ്പോള്‍ ഭിന്നിപ്പ് മറ്റൊരു വിധത്തില്‍ ഉടലെടുത്തു. പുത്തന്‍വാദികളുടെ തന്ത്രമായിരുന്നു ഭിന്നതയുടെ പിന്നില്‍. 89ല്‍ അത് മറനീക്കിയെന്നേയുള്ളൂ. അവസാനം സമസ്തയുടെ ജനറല്‍ ബോഡി വിളിക്കാന്‍ ആവശ്യമുയര്‍ന്നു. അതിന് കൂട്ടാക്കാതെ ഏകപക്ഷീയ തീരുമാനങ്ങള്‍ പലതും സമസ്തയുടെ പേരില്‍ ഉണ്ടാകുന്ന അവസ്ഥ വന്നു. സമസ്തയുടെ മിനുട്‌സില്‍ കൂട്ടിച്ചേര്‍ക്കലുകളും കൃത്രിമവും നടന്നു. നേരത്തെയുണ്ടായിരുന്ന ആദര്‍ശ ബോധത്തില്‍നിന്നുള്ള വ്യക്തമായ വ്യതിചലനമായി പലതും. അങ്ങനെയാണ് സമസ്തയുടെ പേരില്‍ രണ്ട് കമ്മിറ്റികള്‍ പ്രവര്‍ത്തിക്കുന്ന ഘട്ടമുണ്ടായത്. എസ് എസ് എഫ് രണ്ട് ചേരിയിലും ചേര്‍ന്നില്ല. രണ്ട് വിഭാഗം ഉലമാഇനെയും ആദരിച്ചു. പരമാവധി എല്ലാവരെയും പങ്കുചേര്‍ത്ത് പ്രവര്‍ത്തിച്ചു. ഒരു വിഭാഗത്തെ ആക്ഷേപിക്കുകയും തള്ളിപ്പറയുകയും ചെയ്താലേ അംഗീകാരം നല്‍കൂ എന്ന് മറ്റൊരു വിഭാഗം ശാഠ്യം പിടിച്ചു. അതിനു വഴങ്ങിയില്ല. ഒരു വിഭാഗത്തെ തള്ളിപ്പറയാനും ആക്ഷേപിക്കാനും മാത്രമായി മറുവിഭാഗം ഒരു സംഘടന രൂപീകരിച്ചു. അതാണ് എസ് കെ എസ് എസ് എഫ് എന്ന പേരില്‍ അറിയപ്പെട്ടത്. പണ്ഡിതന്മാരെ ആക്ഷേപിക്കാന്‍ കൂട്ട് നില്‍ക്കാത്ത എസ് എസ് എഫിനെതിരെ പട്ടിക്കാട് വെച്ച് ബഹു ഇ കെ ഉസ്താദിനെ തെറ്റിദ്ധരിപ്പിച്ച് പ്രസംഗിപ്പിച്ചു. എസ് എസ് എഫിന്റെ താല്‍പര്യം സുന്നത്ത് ജമാഅത്തിന്റെ സ്ഥിരതയും ശാക്തീകരണവും മാത്രമായിരുന്നു. പുത്തന്‍വാദികള്‍ക്കെതിരെ എടുത്ത ശക്തമായ നിലപാടുകള്‍ അവരെ തലോടിക്കൊണ്ടുനടക്കുന്നവര്‍ക്ക് പിടിച്ചില്ല. അത്തരക്കാരുടെ ദുഷ്‌പ്രേരണകളില്‍ നല്ലവരും വീണുപോയിട്ടുണ്ടാകാം. ഏതായാലും നിലവിലുണ്ടായിരുന്ന സുന്നി വിദ്യാര്‍ത്ഥി സംഘടനയെ എതിര്‍ക്കാനാണ് മറ്റൊന്ന് രൂപീകരിച്ചത്.
പുതിയ കാലത്തെ എസ് എസ് എഫ്
വിദ്യാര്‍ത്ഥികളാണ് എസ് എസ് എഫിന്റെ മെമ്പര്‍മാര്‍. ഒഴിവുസമയങ്ങള്‍ ധാരാളം ലഭിക്കും. അവരെ സുന്നത്ത് ജമാഅത്തിന്റെ പ്രവര്‍ത്തനങ്ങളിലേക്ക് കൊണ്ടുവരാന്‍ നമുക്കാകണം. കാമ്പസുകളിലെ എസ് എസ് എഫിന്റെ ഇടപെടല്‍ പ്രോത്സാഹനീയമാണ്. ഭൗതിക വിദ്യ നേടുന്ന വിദ്യാര്‍ത്ഥികള്‍ക്ക് ആത്മീയ-ധാര്‍മിക ബോധം നല്‍കി അവരെ വളര്‍ത്തണം. സംഘടനയുടെ നയങ്ങളും നിലപാടുകളും അന്നും ഇന്നും ഒന്നാണ്. ആശയപ്രചരണ രംഗത്ത് എസ് എസ് ഇപ്പോള്‍ ശക്തമായി ഇടപെടുന്നുണ്ട്. കാലാനുസൃതമായ മാറ്റങ്ങളെ സ്വീകരിക്കുന്നതോടൊപ്പം ആദര്‍ശ വിഷയങ്ങളില്‍ വിദ്യാര്‍ത്ഥികളെ പ്രചോദിപ്പിക്കുകയും അതിന്റെ പ്രചരണ രംഗം കൂടുതല്‍ ശാക്തീകരിക്കുകയും വേണം.
ഒരു പ്രസ്ഥാനത്തിന്റെ വളര്‍ച്ചയില്‍ സ്വാഭാവികമായും ചിലതൊക്കെ സഹിക്കേണ്ടിവരും. അത്തരം അനുഭവങ്ങള്‍ ഞങ്ങള്‍ക്കെല്ലാമുണ്ട്. എസ് എസ് എഫ് കണ്ണൂര്‍ ജില്ലാ സമ്മേളനം നടക്കുന്ന സമയം. എറണാകുളം സമ്മേളനവുമായി ബന്ധപ്പെട്ട് വിവാദങ്ങള്‍ നടക്കുന്നു. പണം സ്വരൂപിക്കാന്‍ വളരെ പ്രയാസം. ഒരു വ്യക്തിയെ കാണാനായി ഞങ്ങള്‍ കര്‍ണാടകയില്‍ പോയി. ഈ ആവശ്യത്തിനുവേണ്ടി മാത്രം അദ്ദേഹത്തെ തെരഞ്ഞുപിടിച്ചു. ഒരു നയാപൈസയും ലഭിക്കാതെ തിരിച്ചുപോരേണ്ടിവന്നു. പ്രസംഗിച്ചുകൊണ്ടിരിക്കുമ്പോള്‍ എത്രയോ തവണ സ്‌റ്റേജിലേക്ക് കല്ലേറ് വന്നിട്ടുണ്ട്. ഇറങ്ങി മാറിനിന്ന് വീണ്ടും പ്രഭാഷണം തുടര്‍ന്നാല്‍ പിന്നെയും ഏറ് തുടരും. പ്രഭാഷണത്തിന് ക്ഷണിച്ചിടത്ത് എത്തി സംഘാടകരെ കാണാതെ തിരിച്ച് പോന്നത്, ഭക്ഷണം കിട്ടാതെ മടങ്ങിവന്നത്, റോഡ് തടഞ്ഞത്, കൂക്കിവിളിച്ചത്…
പക്വതയുള്ള നേതാവാണ് വെള്ളില ഫൈസി. മികച്ച ആസൂത്രകനും. ഞങ്ങള്‍ സഹപ്രവര്‍ത്തകരായിരുന്നു. ഖാലിദിന്റെ നാട്ടില്‍ യൂണിറ്റ് രൂപീകരണത്തിന് ഞാനായിരുന്നു പോയത്. അന്ന് ഖാലിദ് യൂണിറ്റ് സെക്രട്ടറിയായി. പ്രവര്‍ത്തനങ്ങള്‍ക്ക് കൂടെക്കൂട്ടി ഖാലിദിനെ വളര്‍ത്തിയെടുത്തു. അന്വേഷണ തൃഷ്ണയുള്ളവനാണ് ഖാലിദ്. കൂടെ നടക്കുമ്പോഴും യാത്ര ചെയ്യുമ്പോഴുമൊക്കെ ചോദിച്ച് പഠിച്ചുകൊണ്ടിരിക്കും. അറിയാത്തത് കുറിച്ചുവെക്കും. സംശയം തീര്‍ത്ത് മനസ്സിലാക്കും. കാമ്പസുകളിലൊക്കെ ക്ലാസുകള്‍ അവതരിപ്പിച്ച് പരിശീലിക്കും. ആത്മീയ വിഷയങ്ങളില്‍ ഖാലിദിന് നല്ല ശ്രദ്ധയുണ്ടായിരുന്നു.
എസ് വൈ എസിന്റെ വര്‍ത്തമാനങ്ങള്‍
അവേലത്ത് തങ്ങള്‍, എ പി ഉസ്താദ്, എം എ ഉസ്താദ്, ചിത്താരി ഉസ്താദ് തുടങ്ങിയവരൊക്കെ എസ് വൈ എസിനെ നയിച്ച കാലത്താണ് സംഘടന മുന്നേറ്റം നടത്തിയത്. അവരുടെ പിന്തുടര്‍ച്ചക്കാരാണ് നമ്മള്‍. എല്ലാ മുസ്‌ലിംകളിലും ഈമാനും തഖ്‌വയും വളര്‍ത്തുക, ദേശസ്‌നേഹവും മാനവികതയും പരിരക്ഷിക്കുക, സമാധാനവും സ്‌നേഹവും പ്രചരിപ്പിക്കുക, മുസ്‌ലിം ബഹുജനങ്ങള്‍ക്ക് നേരായ വഴി കാട്ടുക തുടങ്ങിയ ഉദാത്തമായ ദൗത്യങ്ങളാണ് എസ് വൈ എസ് ഏറ്റെടുത്തത്. കാലോചിതമായി പ്രവര്‍ത്തനങ്ങളില്‍ പുതുമകള്‍ നല്‍കാറുണ്ട്. സര്‍വതല സ്പര്‍ശിയായ ദഅ്‌വയാണ് ആത്യന്തിക ലക്ഷ്യം.
പുല്ലൂക്കര ഉസ്താദാണ് പ്രധാന ഗുരു. പുല്ലൂക്കര ദര്‍സില്‍ ചേര്‍ന്ന ശേഷം വന്ദ്യരായ ഉസ്താദിന്റെ ഇബാദത്തും സൂക്ഷ്മതയും കൃത്യനിഷ്ഠയും ഒത്തുചേര്‍ന്ന ജീവിതം അവിടുത്തെ നിര്‍ദേശങ്ങളും ആജ്ഞകളും ഈ രംഗത്തോട് അങ്ങേയറ്റത്തെ കൂറ് പുലര്‍ത്താന്‍ നിമിത്തമായി. ബഹു. കാന്തപുരം ഉസ്താദുമായി മുതഅല്ലിമായ കാലം മുതലേ ബന്ധങ്ങളുണ്ടായിരുന്നു. കാന്തപുരം ഉസ്താദിനോട് പുല്ലൂക്കര ഉസ്താദിന് അതിയായ സ്‌നേഹവും ആദരവുമായിരുന്നു. എ പി ഉസ്താദ് പഠന, സംഘടന, സ്ഥാപന മേഖലകളിലെ എന്റെ മാര്‍ഗദര്‍ശിയും സഹായിയും സഹകാരിയുമാണ്. ഏത് വിഷയത്തിലും ഉസ്താദിനോട് കൂടിയാലോചന നടത്താറുണ്ട്. ഹൃദയമറിഞ്ഞ ഈ ബന്ധമാണ് എന്റെ പ്രചോദനം.
ആദ്യമായി പൊതു പ്രസംഗം നടത്തുന്നത് പുല്ലൂക്കരയിലെ എസ് എസ് എഫ് യൂണിറ്റ് ഓഫീസ് ഉദ്ഘാടന വേദിയിലാണ്. ദര്‍സില്‍ കിതാബുകള്‍ ഓതിപ്പഠിക്കുന്ന കാലത്ത് ശൈഖുന കാന്തപുരം ഉസ്താദിന്റെ ഖുത്ബയുടെ ഭാഷയെക്കുറിച്ചുള്ള ഒരു ക്ലാസ് ആദ്യാവസാനം മനസ്സില്‍ ഒപ്പിയെടുക്കുകയും ദര്‍സ് സമാജത്തില്‍ ധീരമായി അവതരിപ്പിക്കുകയും ചെയ്തിരുന്നു. പുല്ലൂക്കരയില്‍ തന്നെ ടി സി മുഹമ്മദ് മുസ്‌ലിയാരുടെ തുടര്‍ച്ചയായ മതപ്രഭാഷണം നടന്നിരുന്നു. ഇടയില്‍ രണ്ട് ദിവസം അദ്ദേഹത്തിന് പങ്കെടുക്കാനാകാതെ വന്നപ്പോള്‍ പകരം പുല്ലൂക്കര ഉസ്താദ് എന്നെ നിര്‍ദേശിച്ചു. ടി സിയുടെ വഅളിന്റെ ആദ്യ ദിവസങ്ങളില്‍ പള്ളി മുകളില്‍ വെച്ച് അദ്ദേഹത്തിന്റെ ദുആയും ആമുഖവുമൊക്കെ കേട്ട് എഴുതിയെടുത്തിരുന്നു. പകരം പറയുന്ന വിദ്യാര്‍ത്ഥിയായ ഞാനും അതേരൂപത്തില്‍ പ്രസംഗിച്ചു. പ്രഭാഷണത്തിനുവേണ്ടി കുറെ ഗ്രന്ഥങ്ങള്‍ നോക്കിവെച്ചിരുന്നു. രണ്ടുദിവസം കഴിഞ്ഞിട്ടും മാറ്ററുകള്‍ ബാക്കിയായത് കൂടുതല്‍ പ്രസംഗിക്കാന്‍ ധൈര്യം പകര്‍ന്നു.
പിന്നീട് തുടര്‍ച്ചയായ പത്തും ഇരുപതും ദിവസങ്ങള്‍ പലയിടങ്ങളിലും വഅള് പറഞ്ഞിട്ടുണ്ട്. വഅളുകളും മറ്റു പ്രവര്‍ത്തനങ്ങളുമെല്ലാം അല്ലാഹു സ്വീകരിച്ചെങ്കിലേ കാര്യമുള്ളൂ. അതിനുവേണ്ടിയാവണം നമ്മുടെ അധ്വാനമെല്ലാം.
വിശുദ്ധമായ ഒരേ ലക്ഷ്യത്തിലേക്കുള്ള രണ്ട് കൈവഴികളാണ് സംഘടനയും സ്ഥാപനവും. ഒന്ന് മറ്റൊന്നിനെ ശക്തിപ്പെടുത്താനുള്ളതാണ്. അതുകൊണ്ട് തന്നെ സന്ദേഹങ്ങളില്ലാതെ രണ്ടും ഒന്നിച്ച് കൈകാര്യം ചെയ്യാനാകും. ലക്ഷ്യം വിരുദ്ധമാകുമ്പോഴാണ് സംഘട്ടനങ്ങളുണ്ടാകുന്നത്. ബിദഇകളുടെ കേന്ദ്രമായിരുന്നു കുറ്റ്യാടി. ശ്രേഷ്ഠമായ മതപാരമ്പര്യം ചോദ്യം ചെയ്തും കയ്യേറ്റം നടത്തിയുമാണ് അവര്‍ കുറ്റ്യാടി പിടിച്ചെടുത്തത്. ആദര്‍ശ ബോധം കെടാതെ സൂക്ഷിച്ച വിരലിലെണ്ണാവുന്നവര്‍ മാത്രം ബാക്കി. അവിടെയാണ് ഇരുപുത്തഞ്ച് വര്‍ഷം മുമ്പ് സിറാജുല്‍ഹുദക്ക് ശിലപാകിയത്. ഓല ഷെഡിലാണ് തുടക്കം. മദ്‌റസയും പള്ളിയും പിന്നീട് ഒരു ശരീഅത്ത് കോളേജുമായിരുന്നു പ്രഥമസംരംഭങ്ങള്‍. ഇന്ന് അല്‍ഹംദുലില്ലാഹ്, കുറ്റ്യാടി കേന്ദ്രീകരിച്ച് പതിനൊന്ന് സുന്നി മഹല്ലുകളുണ്ട്. സുന്നി ആദര്‍ശം മുറുകെ പിടിച്ച് ജീവിക്കാന്‍ നിരവധി സ്ഥാപനങ്ങളും നൂറോളം പള്ളികളും മദ്‌റസകളും സിറാജുല്‍ഹുദ കാരണമായി സ്ഥാപിക്കപ്പെട്ടു. പതിനായിരത്തോളം വിദ്യാര്‍ത്ഥികള്‍ പഠിക്കുന്ന സ്ഥാപനത്തിന്റെ സില്‍വര്‍ ജൂബിലി അടുത്ത ഫെബ്രുവരിയില്‍ നടക്കുകയാണ്.
അല്ലാഹുവിന്റെ പൊരുത്തം മാത്രം കാംക്ഷിച്ച് അവന്റെ ദീന്‍ ശക്തിപ്പെടുത്താനായി കാര്യലാഭങ്ങളാഗ്രഹിക്കാതെയും സ്ഥാനമാനങ്ങള്‍ പ്രതീക്ഷിക്കാതെയും പ്രവര്‍ത്തിക്കുക. ഭൗതികമായി വല്ലതും ആഗ്രഹിക്കുമ്പോള്‍ താത്കാലിക ഫലമുള്ളതായി തോന്നുമെങ്കിലും ആത്യന്തികമായും ആഖിറത്തിലും അത് ഫലം ചെയ്യില്ല. മറ്റുള്ളവരെ പരിഗണിക്കുകയും അവരുടെ അഭിപ്രായങ്ങള്‍ പരിഗണിച്ചും മുന്നോട്ട് പോകണം. പറയേണ്ടത് പറയേണ്ടിടത്ത് പറയണം. പ്രസ്ഥാന നയങ്ങളില്‍നിന്ന് വ്യതിചലിക്കരുത്. എല്ലാവര്‍ക്കും നന്മ കാംക്ഷിക്കണം. സ്‌നേഹവും സമാധാനവുമുള്ള സമൂഹവും സുരക്ഷിതമായ രാഷ്ട്രവുമാണ് നമ്മുടെ ലക്ഷ്യം.
കേട്ടെഴുത്ത്: ഫിര്‍ദൗസ് സഖാഫി കടവത്തൂര്‍
സദ്‌ലക്ഷ്യങ്ങളിലേക്ക് നീളുന്ന മുള്‍വഴികള്‍  added by Risala Weekly on October 12, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech